Lewenslank vir man wat tweejarige mishandel, vermoor(Argieffoto: pixabay) WAARSKUWING: Hierdie berig bevat inhoud wat sommige lesers kan ontstel. Die polisie het die lewenslange tronkstraf wat ŉ man van Piet Retief in Mpumalanga vir die moord op ŉ tweejarige seuntjie opgelê is, verwelkom. Boy Nhleko (29) is Maandag in die rondgaande hooggeregshof op Breyten gevonnis. Die seuntjie het in Oktober verlede jaar by sy tante en Nhleko gaan woon nadat die kind se ma ver van die huis moes gaan werk en hom in dié paar se sorg gelaat het, het kol. Donald Mdhluli, polisiewoordvoerder, gesê. Die kind is kort daarna met ŉ gordel, boomtakke en ŉ elektriese kabel aangerand nadat hy glo sy broek vuilgemaak het. Die aanranding het sowat 36 uur lank geduur. Ná die aanranding het Nhleko water gekook, dit in ŉ wasbak gegooi en die seuntjie daarin gedompel. Hy het ernstige brandwonde opgedoen. “Pleks daarvan om mediese hulp vir die kind te kry, het Nhleko en sy minnaar die kind skaamteloos gelaat om te sterf, terwyl hulle ŉ tradisionele funksie bygewoon en flieks gekyk het. “Hulle het hul bose dade daarna probeer versteek deur die seuntjie in ŉ vlak graf te begrawe,” het Mdhluli gesê. Nhleko en die kind se tante is later na eSwatini (voorheen Swaziland) waar hy by sy broer oor die gebeure gebieg het. Dié het die voorval summier by die polisie aangemeld. “Nhleko is ŉ week ná die moord, by sy terugkeer na Suid-Afrika, by die Mahamba-grenspos in hegtenis geneem. Hy het tydens die ondersoek ook die plek uitgewys waar hy die kind begrawe het.” Waarnemende regter Takalani Vincent Ratshibvumo het tydens vonnisoplegging gesê die manier waarop die moord gepleeg is, wys dat Nhleko nie waarde heg aan die heiligheid van lewe nie. Ratshibvumo het gesê die seuntjie moes geweldig gely het terwyl hy besig was om te sterf. Die regter het gesê Nhleko was ongeduldig met die kind terwyl hy bloot gedoen het wat Nhleko self as kind gedoen het, behalwe dat niemand hom daaroor vermoor het nie. Nhleko is lewenslange tronkstraf opgelê. Die regter het ook sy aansoek om verlof tot appèl teen die vonnis van die hand gewys. Mdhluli het gesê die polisie verwelkom die vonnis wat as afskrikmiddel vir ander kindermoordenaars sal dien. Die goeie samewerking tussen die polisie se ondersoekspan en die nasionale vervolgingsgesag is ook geloof.